Grøn kapitalisme er umiddelbart et opmuntrende koncept. Alt imens virksomheder innoverer og omlægger til energieffektiv produktion, opnår de på kort sigt god brandingværdi og på længere sigt mulighed for optimering og besparelser – og så skåner de ovenikøbet atmosfæren for en masse skadelig udledning til gavn for klimaet. Markedskræfterne skal nok klare den bæredygtige omstilling, politikerne tilsyneladende ikke formår.

Men det er en kortslutning at tro, at grøn kapitalisme kan redde verden. Det mener Ole Bjerg, der er lektor i økonomi og filosofi ved Copenhagen Business School. For to år siden udkom han med bogen ’Parallax of Growth’, hvori han går kritisk til nogle af verdens nuværende bud på, hvordan klimakrisen skal afværges, som eksempelvis håbet om, at markedet nok skal sikre bæredygtig balance.

»Grøn kapitalisme er en fantasi om, at vi kan dreje af fra vores nuværende kurs mod en økologisk katastrofe, uden det kræver grundlæggende ændringer i vores økonomiske system og livsform. Ideen om, at vi kan omstille, vækste og innovere os ud af krisen, er bekvem, men også utilstrækkelig. Problemet er, at man tror, løsningen findes i at regulere lidt ved produktionssiden i verden og så ellers fortsætte et ufortrødent, stigende forbrug«.



Men du må da indrømme, at der er mange grønne tiltag blandt producenter, som er nyttige, hvis vi vil skabe balance i fremtiden?

